Poul Sørensen har i det seneste år været adm. direktør i DTF Travel, og inden da blev det til henholdsvis syv år som direktør hos Nordjyske Holding og seks år som salgsdirektør hos Jyllands-Posten. Således er det en erfaren mand, der allerede i næste uge tiltræder som ny adm. direktør for AaB A/S, hvor 45-årige Poul Sørensen i øvrigt har en fortid som bestyrelsesmedlem gennem fire år i perioden 2004-2008. Bestyrelsesformand Per Søndergaard udtaler: - Poul Sørensens CV taler for sig selv. Blandt andet har han i sammenlagt 11 år haft fremtrædende ledelsesmæssige poster i virksomheder som Nordjyske Medier og Jyllands-Posten, og vi føler ikke, at vi kan få en dygtigere mand til at fortsætte den forretningsmæssige udvikling, som AaB er inde i. Et stærkt AaB med store muligheder foran sig. Poul Sørensen glæder sig til sin nye udfordring. - Jeg er glad for henvendelsen fra AaB, og med relativ kort betænkningstid har jeg valgt at sige ja til en for mig udfordrende opgave i en særdeles spændende virksomhed. Poul Sørensen har første dag i sit nye job mandag den 8. september.

Referat:
Poul Sørensen bliver ny mand i spidsen for AaB A/S.